次韻子發勸酒
作者：鄭俠
朝代：宋

paragraphs: 子真依前家谷口，無地栽禾只栽柳。
否亨千態古難常，與物浮沉兒女詬。
鵾鵬海伏而天飛，鷦鷯林棲惟一枝。
迂談濶論偶相識，千世一遇非爲遲。
君看大旱希雲霓，又看朝隮雷雨隨。
天之神力豈不大，若豐若約無定姿。
况夫人物在宇宙，無異蠅蟻停盃巵。
生亡尚非已主宰，滋味得不隨醇醨。
是以衆人察察日不足，我獨悶悶頑無知。
方吾醺酣以盂杯爲小，正見滄海如池沼。
子又作詩勸我醉如泥，得非亦以惽惽爲勝曉。